text: সেরা করদাতা হয়ে গর্বিত সাকিব :: Online BanglaNews Portal || BDlive24
  সেরা করদাতা হয়ে গর্বিত সাকিব
  সারাদেশে একযোগে চলছে জাতীয় আয়কর মেলা ২০১৮। ঢাকাসহ দেশের ৬৪টি জেলা এবং ১০০টি উপজেলায় মঙ্গলবার সকাল থেকে এ মেলা শুরু হয়।
  এর আগে গত ১ নভেম্বর জাতীয় ট্যাক্সকার্ড নীতিমালা, ২০১০ (সংশোধিত) অনুযায়ী সেরা করদাতাদের তালিকার প্রজ্ঞাপন প্রকাশ করে জাতীয় রাজস্ব বোর্ড (এনবিআর)। এতে ২০১৭-১৮ অর্থবছরে খেলোয়াড় ক্যাটাগরিতে ১ম সর্বোচ্চ আয়কর প্রদানকারী হিসেবে নির্বাচিত হন সাকিব আল হাসান। আর এর জন্য সম্মাননা পেয়ে গর্বিত বাংলাদেশ জাতীয় দলের টেস্ট ও টি-টোয়েন্টি অধিনায়ক।
  এবারের সেরা করদাতার তালিকায় ১৪১ ব্যক্তি ও প্রতিষ্ঠানের নাম করে এনবিআর। এর মধ্যে ব্যক্তি রয়েছেন ৭৬ জন। খেলোয়াড় বিভাগে সেরা করদাতা হয়েছেন জাতীয় দলের তিন ক্রিকেটার সাকিব আল হাসান, তামিম ইকবাল ও মাশরাফি বিন মুর্তজা।
  কর অঞ্চল–৭-এর সাকিব আল হাসান, কর অঞ্চল–১-এর তামিম ইকবাল ও মাশরাফি বিন মুর্তজা হয়েছেন সেরা করদাতা।
  উল্লেখ্য, সেরা করদাতা ব্যক্তি ও প্রতিষ্ঠানগুলোকে ট্যাক্সকার্ড দেবে জাতীয় রাজস্ব বোর্ড।
  ১ম সর্বোচ্চ আয়কর প্রদানকারী হওয়ায় আজ জাতীয় রাজস্ব বোর্ড কর্তৃক প্রদত্ত সম্মাননা পেয়েছেন সাকিব।
  এ নিয়ে নিজের উচ্ছ্বাস জানিয়ে ফেসবুকে সাকিব লিখেন, 'এই সম্মাননা পেয়ে আমি নিজেকে গর্বিত অনুভব করছি এই কারণে যে, দেশের একজন নাগরিক হিসেবে আমি আমার দায়িত্ব পালন করেছি। দেশের প্রতি কর্তব্য পালনের জন্য সকল নাগরিকদের প্রতি আমার অনুরোধ রইল।' সূত্র: সময় সংবাদ